ไฟแนนซ์ทูเดย์
เปิดศักราชใหม่ของประเทศไทยด้วยปัญหาภัยพิบัติน้ำท่วมใน 9 จังหวัดภาคใต้ ทำให้เศรษฐกิจที่กำลังมีแรงส่ง
7 ม.ค. 2560

โดย...ช.ชดา
- เปิดศักราชใหม่ของประเทศไทยด้วยปัญหาภัยพิบัติน้ำท่วมใน 9 จังหวัดภาคใต้ ทำให้เศรษฐกิจที่กำลังมีแรงส่งจากความเชื่อมั่นผู้บริโภค อาจสะดุดลงบ้าง เพราะน้ำท่วมทำเศรษฐกิจภาคใต้หดตัวทันที จากที่คิดว่าเศรษฐกิจจะดีเนื่องจากราคายางในตลาดโลกที่เริ่มกระดกขึ้น กลายเป็นหนังคนละม้วน
- ปัญหาหนี้เสียของธนาคารพาณิชย์ที่คาดว่าจะดีขึ้นในปีนี้ ก็อาจจะไม่เป็นไปตามความเดา ที่นายแบงก์สำนักต่างๆ คาดว่าเอ็นพีแอลจะถึงจุดสุดสูงสุดในไตรมาส 2 หรือ 3 ของปีนี้ ปัจจัยเสี่ยงเศรษฐกิจยามนี้ทำให้ทำนายเศรษฐกิจยาวเกิน 3 เดือน ไม่ได้เลย
- เอ็กซิมแบงก์ แต่งตั้ง ดร.ชาญสิทธิ์ สิริธนาโชติ เป็นผู้อำนวยการฝ่ายพัฒนาองค์กร ซึ่งเป็นฝ่ายงานใหม่ที่ตั้งขึ้นในปี 2560 เพื่อออกแบบ พัฒนา และปรับปรุงระบบงาน นวัตกรรม และประเมินคุณภาพองค์กร เพื่อพัฒนาองค์กร ตั้งแต่ 4 ม.ค.นี้เป็นต้นไป
- ข่าวร้ายลูกหนี้บุญทักษ์ หวังเจริญ ซีอีโอธนาคารทหารไทย คาดว่า ในปลายปีนี้อาจเห็นดอกเบี้ยเงินกู้ปรับขึ้นค่อนข้างแน่นอน เพราะสภาพคล่องในตลาดเงินเริ่มเหือดลง